ད་ལས། གང་དང་ལྡན་ན་བྱང་ཆུབ་སེམས་དཔའི་སྤྱད་པའི་གསང་སྔགས་ཀྱི་སྒོ་སྤྱོད་པའི་བྱང་ཆུབ་སེམས་དཔའ་རྣམས། གསང་སྔགས་རྣམས་ལ་སྔགས་ཀྱི་དངོས་གྲུབ་ཐོབ་པར་འགྱུར་བ་ཡིད་རྣམ་པར་དག་པ་ཞེས་བྱ་བའི་ཆོས་ཀྱི་སྒོ་ཁོ་བོས་ཁྱོད་ལ་བཤད་པར་བྱའོ། །འཇམ་དཔལ་དེ་ལ་རིགས་ཀྱི་བུའམ་རིགས་ཀྱི་བུ་མོ་དཀྱིལ་འཁོར་མཐོང་བ། བྱང་ཆུབ་ཏུ་སེམས་བསྐྱེད་པ། སྙིང་རྗེའི་སེམས་དང་ལྡན་པ། ཐབས་ལ་མཁས་པ། གསང་སྔགས་ཀྱི་ཡི་གེའི་ཚུལ་བསྟན་པ་ལ་མཁས་པས། འདི་སྙམ་དུ་ངག་མ་གཏོགས་པར་ཡིད་མེད། ཡིད་མ་གཏོགས་པར་ངག་མེད། ཡིད་མ་གཏོགས་པར་ལྷའི་གཟུགས་མེད་དེ། ཡིད་ཉིད་ངག་ཡིན་ལ། ངག་ཉིད་ཡིད་ཡིན་ཞིང་། ལྷའི་གཟུགས་ཉིད་ཀྱང་ཡིད་ཡིན་ལ། ངག་ཉིད་ཀྱང་ལྷའི་གཟུགས་ཡིན་ནོ། །སྙམ་དུ་བསམ་པར་བྱའོ། །དེ་ལྟར་ཐ་དད་དུ་བྱ་བ་མེད་པར་མོས་ན་སྔགས་པས་ཡིད་རྣམ་པར་དག་པ་ཐོབ་བོ། །ཡིད་རྣམ་པར་དག་པ་དང་ལྡན་པ་དེ་གང་གི་ཚེ། རྣམ་པ་ཐམས་ཅད་དུ་རྟག་པར་བདག་གི་ལུས་དང་ལྷའི་གཟུགས་སུ། བདག་གི་ངག་དང་ལྷའི་ངག་ཏུ། བདག་གི་ཡིད་དང་ལྷའི་ཐུགས་སུ་མཚུངས་པར་མཐོང་བ་དེའི་ཚེ། མཉམ་པར་གཞག་པ་ཡིན་ནོ། །གང་ཚེ་ཀུན་དུ་ཐམས་ཅད་དུ། །སྔགས་པས་མཉམ་པར་བཞག་གྱུར་ན། །དེ་ཚེ་ལུས་ལ་སོགས་པ་ཡི། །མཉམ་ཉིད་གནས་ལ་ཞུགས་པར་གྱུར། །མཉམ་ཉིད་གནས་ལ་གནས་པ་ཡི། །ཡན་ལག་སྤྱོད་པ་ཇི་སྙེད་དང་། །ཚིག་ཏུ་བརྗོད་པ་ཇི་སྙེད་པ། །དེ་ནི་སྔགས་དང་ཕྱག་རྒྱ་ཡིན། །སྔགས་པ་ཀུན་དུ་སྒྲ་མེད་ཅིང་། །རྟག་ཏུ་མི་གཡོ་བདེ་བར་གནས། །དབང་ཕྱུག་ཀུན་གྱི་གོ་འཕང་ཐོབ། །ཅེས་བཤད་པས། སེམས་རྣམ་པར་དག་པར་བྱ་བའི་ཕྱིར་ཡང་། རང་ཉིད་གཟུགས་ཀྱི་སྐུ་ཞལ་ཕྱག་གི་རྣམ་པ་ཅན་དུ་བསྒོམ་པ་ཤིན་ཏུ་རིགས་པ་ཡིན་ནོ། །གཉིས་པ་ནི། གལ་ཏེ་རང་ཉིད་སངས་རྒྱས་ཀྱི་སྐུའི་རྣམ་པ་ཅན་དུ་བསྒོམ་པ་དེ། རང་སངས་རྒྱས་ཡིན་ནས་བསྒོམ་པའམ། མ་ཡིན་ནས་བསྒོམ། དང་པོ་ལྟར་ན་གྲུབ་ཟིན་བསྒྲུབ་པར་འགྱུར་ཏེ། རང་སངས་རྒྱས་ཡིན་བཞིན་དུ་དེར་བསྒོམས་ནས་འབྲས་བུ་གཞན་བསྒྲུབ་རྒྱུ་མེད་པའི་ཕྱིར་རོ། །གཉིས་པ་ལྟར་ན། སྤྲང་པོས་རྒྱལ་པོར་རློམ་པ་ལྟར། བསྒོམས་ཀྱང་འགྲུབ་པར་མི་འགྱུར་རོ་ཞེ་ན། བཤད་པར་བྱ་སྟེ། དེ་ལ་སྤྱིར་ཡིན་ནས་བསྒོམ་པ་ཡིན་པས་ཀླན་ཀ་གཉིས་པའི་གནས་མེད་ལ། ཡིན་པས་བསྒོམ་པ་ལ་ཡང་ཞིབ་ཏུ་ཕྱེ་ན། འབྲས་བུ་དངོས་ཡིན་པ་དང་། ཆོས་ཉིད་དམ་རྣམ་པ་ཡིན་པ་གཉིས་ལས་དང་པོ་ལྟར་མི་བསྒོམ་གྱི། ཆ་ཕྱི་མའི་དབང་དུ་བྱས་ནས་བསྒོམ་པ་ཡིན་ནོ། །དེ་ལ་ཆོས་ཉིད་ཡིན་པ་ནི་བསམ་གཏན་ཕྱི་མའི་འགྲེལ་པར། ཇི་ལྟར་བདག་གི་དེ་ཁོ་ན་ཉིད་གཉིས་པོ་འདི་རྣམ་པར་མི་རྟོག་ཅིང་རྣམ་པ་མེད་པ། ཕྱོགས་ཐམས་ཅད་དུ་ཁྱབ་པ་དེ་བཞིན་དུ་བདག་འདོད་པའི་གསང་སྔགས་ཀྱང་དེ་བཞིན་ཏེ། དེ་བས་ན། འདི་གཉིས་རྣམ་པ་ཐམས་ཅད་དུ་མཚུངས་པས་ལྷའི་རྣམ་པར་མི་རྟོག་པའི་ཡེ་ཤེས་སྣང་བ་སྟེ། བདག་གི་རྣམ་པར་མི་རྟོག་པའི་བདག་གི་དེ་ཁོ་ན་ཉིད་ཀྱི་ཡེ་ཤེས་སྣང་བའི་ནང་དུ་འདུས། བདག་གི་ཡང་ཆུ་དང་འོ་མ་བཞིན་དུ་འདུས་པས་ན། བདག་ཅག་གཉིས་གཅིག་གོ་ཞེས་ཡོངས་སུ་བརྟགས་ཏེ། ཡང་རྣམ་པར་མི་རྟོག་པའི་སྣང་བའི་སྒོ་དེ་ཉིད་དུ། བདག་དང་ལྷ་གཉིས་གཅིག་པར་ང་རྒྱལ་མངོན་དུ་བྱས་ཏེ། སྣང་བ་མེད་པར་རང་གི་རིག་པ་ཤིན་དུ་མངོན་སུམ་དུ་གྱུར་པར་བསམ་གཏན་བྱའོ། །ཞེས་གསུངས་པ་ལྟར་བདག་གི་དེ་བཞིན་ཉིད་དང་། ལྷའི་དེ་བཞིན་ཉིད་གཉིས་རྣམ་པར་མི་རྟོག་པའི་སྣང་བའི་སྒོར་གཅིག་པས་དེའི་ཕྱིར། བདག་དང་སངས་རྒྱས་རང་བཞིན་རྣམ་དག་གི་སྒོ་ནས་ཁྱད་པར་མེད་དོ། །ཅེས་ང་རྒྱལ་བསྒོམ་པ་སྟེ། འདི་ནི་ཁྱེད་བྱ་རྒྱུད་པ་དག་ཀྱང་འདོད་ལ། སྤྱོད་པའི་རྒྱུད་དུའང་འདི་ཁོ་ན་ལྟར་ཁས་ལེན་པ་ཡིན་ནོ། །དེ་བཞིན་དུ་རྣམ་པ་འདྲ་བའི་སྒོ་ནས་ཀྱང་སངས་རྒྱས་སུ་བསྒོམ་པ་འདི་ནི། སྤྱོད་རྒྱུད་ཡན་ཆད་ཀྱི་རྒྱུད་སྡེ་གོང་མ་རྣམས་ཀྱིས་གྲུབ་པའི་མཐའ་སྟེ། འབྲས་བུ་ཐོབ་འགྱུར་གྱི་སངས་རྒྱས་གཟུགས་ཀྱི་སྐུ་མཚན་དཔེས་སྤྲས་པའི་རྣམ་པ་ཅན་དེ་དང་། རྣལ་འབྱོར་པ་རང་གིས་བསྒོམས་པའི་ལྷ་སྐུ་གཉིས་ཞལ་ཕྱག་གི་རྣམ་པའི་སྒོ་ནས་ཁྱད་པར་ཅུང་ཟད་ཀྱང་མེད་པས་དེའི་ཆ་ནས་འབྲས་བུའི་སངས་རྒྱས་དང་། བདག་གིས་བསྒོམས་པའི་སངས་རྒྱས་གཉིས་ཁྱད་པར་མེད་དོ་ཞེས་ང་རྒྱལ་དང་། མོས་པ་ལམ་དུ་བྱ་བའི་ཚུལ་གྱིས་བསྒོམ་པ་ཡིན་ནོ། །གལ་ཏེ་མོས་པ་ཡིད་བྱེད་ཙམ་གྱིས་འབྲས་བུ་འགྲུབ་པ་ཤིན་ཏུ་དཀའ་སྟེ། རང་གིས་མངོན་སུམ་དུ་མ་ངེས་པའི་ཕྱིར་རོ། །ཞེ་ན་དེ་ནི་མི་འཐད་དེ། དཔེར་ན་འཇིག་རྟེན་པ་དག་རྒྱང་རིང་པོའི་རི་ལ། དུ་བ་ཅན་དུ་མཐོང་བའི་ཚེ་དེ་ཉིད་ན། མེ་ཡོད་དོ་ཞེས་ངེས་ཤེས་མ་འཁྲུལ་བ་སྐྱེ་བ་དེ། བདག་ཉིད་ཀྱིས་ལ་དེར་མེ་ཡོད་པ་མངོན་སུམ་དུ་མ་དམིགས་ཀྱང་། ཁྱིམ་གྱི་ཚང་མང་ན་མེ་ལས་དུ་བ་འབྱུང་བ་མངོན་སུམ་དུ་རྟོགས་པའི་རིགས་པས། དུ་ལྡན་གྱི་ལ་མེ་ཡོད་དུ་མངོན་སུམ་དུ་ཤེས་པ་ལྟར། འདིར་ཡང་རྣལ་འབྱོར་པས་འབྲས་བུ་གཟུགས་ཀྱི་སྐུ་མངོན་སུམ་དུ་མ་ངེས་ཀྱང་། དྲི་མ་མེད་པའི་རྒྱུད་སྡེ་རྣམས་ལས་གཟུགས་ཀྱི་སྐུའི་ཞལ་དང་ཕྱག་དང་ཞབས་ཀྱི་རྣམ་པ་ནི་འདི་འདྲའོ་ཞེས་གསལ་བར་གསུངས་པ་དེ། བདག་ཉིད་ཀྱིས་མངོན་སུམ་དུ་མཐོང་བས་དེ་ལ་བརྟེན་ནས། བདག་གཟུགས་ཀྱི་སྐུ་ཞལ་ཕྱག་གི་རྣམ་པ་ཅན་དུ་བསྒོམས་པས། འབྲས་བུ་དེ་ཐོབ་པ་ཆོས་ཉིད་ཡིན་ཏེ། དཔེར་ན། རྒྱང་རིང་པོའི་དུ་བ་ལ། རྗེས་སུ་དཔགས་ནས་སྐྱེས་བུའི་རྩོལ་བས། དེར་ཕྱིན་པ་ན་མེ་དང་ཕྲད་པ་བཞིན་ནོ། །ཡང་གལ་ཏེ། བདག་ཉིད་སངས་རྒྱས་སུ་བསྒོམ་པ་ལ་ལྷའི་གཟུགས་བྱར་རུང་གི་རྟེན་ཁྱད་པར་ཅན་ཞིག་དགོས་པ་ལས། འདིར་དེ་མེད་དེ་རང་གི་ལུས་ཤ་ཁྲག་ལ་སོགས་པ་མི་གཙང་བའི་རང་བཞིན་ཡིན་པའི་ཕྱིར་རོ། །ཞེ་ན། དེའང་མི་འཐད་དེ། ལུས་མི་གཙང་བའི་རང་བཞིན་ཉིད་ཀྱང་ཆོས་ཀྱི་དབྱིངས་ལ་སྦྱོར་བའི་དག་པའི་སྔགས་དང་། ཕྱག་རྒྱ་སྟོང་པ་ཉིད་དུ་དག་པར་བྱས་ནས། དེ་ལ་སངས་རྒྱས་ཀྱི་སྐུ་བསྐྱེད་པ་འགལ་བ་ཡོད་པ་མ་ཡིན་ཏེ། གང་དག་སྟོང་པ་ཉིད་རུང་བ། །དེ་ལ་ཐམས་ཅད་རུང་བ་ཉིད། །ཅེས་དབུ་མའི་གཞུང་ལུགས་ལས་བཤད་པའི་ཕྱིར་རོ། །སྟོང་ཉིད་ཀྱི་ངང་ལས་ལྷའི་སྐུར་བསྒོམ་ཞིང་དེའི་རྒྱུན་གོམས་པར་བྱས་པ་ལས་མཐར་སངས་རྒྱས་ཀྱི་རྒྱུར་འགྱུར་བ་ཡིན་ཏེ། འཇམ་དཔལ་རྩ་རྒྱུད་ལས། ཀྱེ་རྒྱལ་བའི་སྲས་འདི་ལ་རང་གི་ལུས་ཤ་དང་། ཁྲག་དང་། རུས་པ་དང་། རྒྱུས་པ་དང་། ནང་ཁྲོལ་དང་། བུ་ག་དང་། མི་གཙང་བ་དང་། སྤུའི་ཚོགས་ཆེན་པོ་འདུས་པ་ཙམ་ལ་འཇིག་རྟེན་དག བདག་ཏུ་ང་རྒྱལ་བྱེད་པ་འདི་ཙམ་ཁོ་ན་ནི་བདག་གིས་བརྗོད་པར་བྱ་བ་སྟེ། དེ་ཁོ་ན་ནི་མཐུའི་བྱེད་པ་གཞན་གྱིས་བྱིན་གྱིས་བརླབས་པས་ལུས་དེ་ཉིད་ལྷའི་གཟུགས་བྱ་རུང་བའི་རྟེན་ཁྱད་པར་དུ་གནས་པའོ། །འདི་ལྟ་སྟེ། ཆོས་ཀྱི་དབྱིངས་ལ་སྦྱོར་བའི་དག་པའི་སྔགས་དང་། ཕྱག་རྒྱས་དག་པར་བྱེད་ལ། སྤྱན་དང་གཙུག་ཏོར་དང་། སྙན་དང་ལྗགས་ལ་སོགས་པའི་ཕྱག་རྒྱས་བཏབ་ལ་སྔགས་བརྗོད་པ་དང་། ལྷའི་རྒྱན་གྱི་ཁྱད་པར་དང་འདུག་སྟངས་མཐུན་པར་མོས་པ་དག་གིས་རིམ་གྱིས་མཐུའི་བྱེད་པ་ཚོགས་པ་སྨིན་པ་ན་མངོན་སུམ་ཁོ་ནར་རྣམ་པ་ཐམས་ཅད་ཀྱི་མཆོག་དང་ལྡན་པའི་ལུས་སུ་འགྱུར་བའོ། །ཞེས་སོ། །གལ་ཏེ་དེ་ལྟར་ན། སྟོང་པ་ཉིད་ལྷར་བསྒོམ་པར་སོང་གི རང་ལུས་ལྷར་བསྒོམ་པར་མ་སོང་ངོ་སྙམ་ན། འོ་ན་སྟོང་པ་ཉིད་ལྷར་སུ་ཞིག་གིས་བསྒོམ་སྨྲ་དགོས་ལ། དེའི་ལན་དུ་རྣལ་འབྱོར་པའི་སེམས་ཀྱིས་བསྒོམ་མོ་ཞེས་སྨྲ་ན། དེའང་མི་འཐད་དེ། བསྒོམ་མཁན་གྱི་སེམས་ཉིད་ཀྱང་སྐྱེ་མེད་དུ་གཏན་ལ་ཕབ་ཚར་བའི་ཕྱིར་རོ། །གལ་ཏེ་དེ་ནི་རྟེན་ཅིང་འབྲེལ་པར་འབྱུང་བ་ཙམ་ཉིད་ཡིན་ནོ་ཞེ་ན། འདིར་ཡང་མཚུངས་ཏེ། ལུས་སྟོང་པར་བསྒོམ་པའི་ངང་ལས་སངས་རྒྱས་ཀྱི་སྐུར་འབྱུང་བ་རྟེན་ཅིང་འབྲེལ་པར་འབྱུང་བ་ཙམ་དུ་ཟད་དེ། འཇམ་དཔལ་རྩ་རྒྱུད་ལས། ཇི་ལྟར་རང་གི་སྔགས་ཆོས་ཀྱི་དབྱིངས་ཐུགས་སུ་ཆུད་ཅིང་ནམ་མཁའི་ངོ་བོ་ཉིད་རྙེད་པ་དག་སྔོན་གྱི་སྨོན་ལམ་དང་ཚོགས་ཀྱི་མཐུས་འབད་པ་མེད་པར་ལྷའི་སྐུར་ཡུལ་དང་། དུས་དེ་དང་། ཇི་ལྟར་སྣང་བ་བཞིན་དུ། སྔགས་རིག་པ་དེ་དང་། དེའི་དུས་ཁོ་ནར་ཆོས་ཀྱི་དབྱིངས་ལས་ལྷའི་ལུས་སུ་ཡུད་ཙམ་གྱིས་འཐོན་པ་སྟེ། ཀྱེ་རྒྱལ་བའི་སྲས་དཔེར་ན་ཡོངས་སུ་དག་པའི་སྟོན་ཀའི་ནམ་མཁའ་ལས་རྒྱ་མཚོ་ཆེན་པོའི་ཀླུའི་བསོད་ནམས་ཀྱིས་སྤྲིན་ཁ་དོག་དང་དབྱིབས་སྣ་ཚོགས་པ་འབྱུང་བ་བཞིན་དུ། ཆོས་ཀྱི་དབྱིངས་ཀྱི་རང་བཞིན་དུ་བདག་ཉིད་བྱས་པའི་སྔགས་པ་ཡང་ཆོས་ཀྱི་དབྱིངས་ཉིད་ལས་ལྷའི་ལུས་སུ་སྣང་བ་འབྱུང་བ་འདི་ཉིད་ལ་དཔྱད་དུ་ཅི་ཞིག་ཡོད། ཀྱེ་རྒྱལ་བའི་སྲས་དེ་ལྟར་ན་སེམས་ཅན་གྱི་རིགས་ན་སྣ་ཚོགས་པའི་མོས་པའི་སྒོ་ནས་འཇུག་པར་འདོད་པ་དག་བདག་གི་དེ་ཁོ་ན་དང་། དེའི་རྗེས་སུ་ལྷའི་ལུས་སུ་བྱ་བ་དག་ལ་རིམ་པའི་ཕྱེ་བ་འདི་དག་ཁོ་ན་ངས་ངེས་པར་བྱས་སོ། །ཀྱེ་རྒྱལ་བའི་སྲས་དེ་བཞིན་གཤེགས་པ་རྣམས་ཀྱི་ཐུགས་རྗེ་ཆེན་པོ་དང་། ཐབས་མཁས་པའི་རྣམ་པར་འཕྲུལ་པའི་སེམས་ཅན་ཐམས་ཅད་རྗེས་སུ་འཛིན་པ་ལ་ལྟོས། ཀྱེ་རྒྱལ་བའི་སྲས་དེ་ལྟར་ན་དངོས་པོར་འཛིན་པ་མ་སྤངས་པ་དང་། སྤངས་པའི་རིམ་གྱིས་རང་ལྷའི་ལུས་སུ་བྱས་པའི་འོག་ཏུ་ལུས་སམ་སེམས་སམ་འབྱིན་པ་པོའམ། ལྷའི་ལུས་སུ་ཤིན་ཏུ་རྣམ་པར་དཔྱད་ན། ངོ་བོ་ཉིད་འགའ་ཡང་རྙེད་པར་མི་ནུས་ཏེ། དངོས་པོའི་བློ་ལོགས་པར་བྱེད་པ་འདི་ནི་རྣམ་པར་ཐར་པའི་སྒོ་སྟོང་པ་ཉིད་དོ། །ཀྱེ་རྒྱལ་བའི་སྲས་དེ་བཞིན་དུ། ལུས་སམ། སེམས་སམ། འབྱིན་པ་པོའམ། ལྷའི་ལུས་དེ་དག་གི་རྒྱུ་ཅི་ཞིག་ཅེས་ལེགས་པར་དཔྱད་ན། རྒྱུའི་ངོ་བོ་ཉིད་མི་བསླུ་བ་གཅིག་པུ་པ་ཉམས་དགའ་བར་བྱེད་པ་འགའ་ཡང་མེད་པར་འགྱུར་ཏེ། འདི་ནི་རྣམ་པར་ཐར་པའི་སྒོ་མཚན་མ་མེད་པའོ། །ཀྱེ་རྒྱལ་བའི་སྲས་དེ་བཞིན་དུ་གཞན་ཡང་ལེགས་པར་རྟོགས་པའི་ངོ་བོ་ཉིད་རྒྱུ་དང་བཅས་པར་རིག་པའི་སྔགས་རིག་པ་དེ་གང་ལ་སྨོན་ཅིང་འདོད་པ་དོན་དུ་གཉེར་བ་དེ་ཉིད་ལ་ལེགས་པར་བརྟགས་པས་མཇལ་བ་ན་གང་གི་ངོ་བོ་ཉིད་ཀྱང་མ་མཐོང་བ་དང་། དེའི་བློ་དངོས་པོའི་སྲེད་པ་ལས་ངེས་པར་གྲོལ་ཏེ། སེམས་ཅན་རྣམས་རྗེས་སུ་བཟུང་བའི་ཆེད་མ་ཡིན་པར། ལྷའི་ལས་འདས་པའི་ལུས་དང་གནས་དང་ལོངས་སྤྱོད་ལ་ཡང་འདོད་པ་མེད་པ་དང་། སྲེད་པ་ཆད་པ་སྟེ་འདི་ནི་རྣམ་པར་ཐར་པའི་སྒོ་སྨོན་པ་མེད་པའོ། །ཞེས་གསལ་བར་གསུངས་པའི་ཕྱིར་རོ། །གཉིས་པ་ནི། དེ་ལྟར་བྱ་བའི་རྒྱུད་ལས་བདག་ཉིད་སངས་རྒྱས་ཀྱི་སྐུར་བསྒོམ་པའི་ལམ་ཁྱད་པར་ཅན་ཁོ་ནས་ཁྱད་པར་འཕགས་པའི་རྒྱུད་སྡེ་རྣམས་ལ། ཅིའི་ཕྱིར་སྤྱོད་པའི་རྒྱུད་ཅེས་བྱ་སྙམ་ན། དེ་ནི་ཕྱི་ལུས་ངག་གི་བྱ་བ་དང་། ནང་སེམས་ཀྱི་ཏིང་ངེ་འཛིན་གཉིས་ཀ་ཆ་མཉམ་པར་སྤྱོད་པས་སྤྱོད་པའི་རྒྱུད་ཅེས་བྱ་སྟེ། རྣམ་སྣང་མངོན་བྱང་གི་ཚིག་འགྲེལ་ལས། རྒྱུད་འདི་ཡང་ཐབས་དང་ཤེས་རབ་གཙོ་བོར་གྱུར་པའི་སྦྱོར་བའི་རྒྱུད་ཡིན་མོད་ཀྱི། བྱ་བ་ལ་མོས་པའི་གདུལ་བྱའི་འགྲོ་བ་རྣམས་གཟུང་བའི་ཕྱིར། བྱ་བའི་རྗེས་སུ་མཐུན་པའི་སྤྱོད་པ་དག་ཀྱང་སྟོན་པས་བྱ་བའི་རྒྱུད་དམ་གཉིས་ཀའི་རྒྱུད་ལྟ་བུར་སོ་སོར་བརྟགས་ཤིང་གྲགས་སོ། །ཞེས་གསུངས་པའི་ཕྱིར་རོ། །རབ་ཏུ་སྒྲོན་གསལ་ལས། བརྟུལ་ཞུགས་དང་། དངོས་གྲུབ་དང་། རྫུ་འཕྲུལ་གཙོ་བོར་གྱུར་པ་ལ་སོགས་པ་སྤྱོད་པའི་རྒྱུད་དེ། ཞེས་བརྟུལ་ཞུགས་ཀྱི་སྤྱོད་པ་གཙོ་བོར་སྟོན་པས། སྤྱོད་པའི་རྒྱུད་དུ་འཆད་ཀྱང་། བཤད་པ་སྔ་མ་གཙོ་བོར་གཟུང་ངོ་། །ཡང་དེ་ཉིད་ལ་གཉིས་ཀའི་རྒྱུད་ཅེས་ཀྱང་བྱ་སྟེ། ཀྱེ་རྡོར་གྱི་དོན་བསྡུས་ཀྱི་འགྲེལ་པར། གང་ཞིག་བྱ་བའི་ཁྱད་པར་ལ་ཡང་མོས་ཤིང་། ཐབས་དང་ཤེས་རབ་ཀྱི་སྤྱོད་པ་རྒྱ་ཆེན་པོ་ལ་ཡང་སྦྱོར་བའི་ནང་གི་བདག་ཉིད་ཅན་གྱི་ཚུལ་ཡང་མི་འདོར་བར་སྤྲོ་བ་དེ་དག་ལ་ནི་བྱ་བ་དང་རྣལ་འབྱོར་གྱི་ཆ་གཉིས་ལས་མཐུན་པའི་གཉིས་ཀའི་རྒྱུད། ཕྱག་ན་རྡོ་རྗེ་དབང་བསྐུར་བ་ཞེས་བྱ་བ་དང་། ཞེས་སོ། །དེའི་ཕྱིར་མཁས་པའི་དབང་པོ་ལོཙྪ་བ་རིན་ཆེན་བཟང་པོས། གང་ཞིག་བྱ་བའི་ཁྱད་པར་ལ་ཡང་མོས་ཤིང་། ཐབས་དང་ཤེས་རབ་ཀྱི་སྤྱོད་པ་རྒྱ་ཆེན་པོ་ལ་སྦྱོར་བའི་ནང་གི་བདག་ཉིད་ཅན་གྱི་ཚུལ་ཡང་མི་འདོར་བར་སྤྲོ་བ་དེ་དག་ལ་ནི། བྱ་བ་དང་རྣལ་འབྱོར་གྱི་ཆ་གཉིས་ཀ་དང་ལྡན་པའི་གཉིས་ཀའི་རྒྱུད་རྣམ་པར་སྣང་མཛད་མངོན་པར་བྱང་ཆུབ་པ་ལ་སོགས་པ་གསུངས་པ་ཡིན་ནོ། །དེ་ཉིད་ནི་གསང་སྔགས་དང་རྗེས་སུ་མཐུན་པའི་སྤྱོད་པ་ཤེས་རབ་དང་། ཐབས་གཙོ་བོར་གྱུར་པ་རྒྱ་ཆེར་སྟོན་པས་སྔོན་གྱི་མཁས་པ་དག་གིས་སྤྱོད་པའི་རྒྱུད་ཅེས་ཀྱང་བཤད་དོ། །ཅེས་བཤད་པ་ཡང་དོན་ལ་གནས་པ་ཉིད་དོ། །གསུམ་པ་ལ་གསུམ། དེ་བཞིན་གཤེགས་པའི་རིགས། པདྨའི་རིགས། རྡོ་རྗེའི་རིགས་ཀྱི་རྒྱུད་དོ། །དང་པོ་ནི། རྣམ་པར་སྣང་མཛད་ཆེན་པོ་མངོན་པར་རྫོགས་པར་བྱང་ཆུབ་པ། རྣམ་པར་སྤྲུལ་པ་བྱིན་གྱིས་རློབ་པ་ཞེས་བྱ་བའི་རྩ་བའི་རྒྱུད་དང་། དེའི་རྒྱུད་ཕྱི་མ་གསང་བ་མཆོག་གི་རིམ་པར་ཕྱེ་བ་སྟེ། འདི་དེང་སང་བོད་ན་བཞུགས་པའི་དཔེ་ལ། དེ་བཞིན་གཤེགས་པ་འབྱུང་བའི་དཀྱིལ་འཁོར་བྱིན་གྱིས་རློབ་པའི་རིམ་པར་ཕྱེ་བ་ཡན་ཆད་སྣང་ཡང་། འདིའི་འཕྲོ་ད་རུང་མ་རྫོགས་ཏེ་བསྡུས་འགྲེལ་ལས། རྒྱུད་ཕྱི་མའི་ལུང་དྲངས་པ་རྣམས་འདི་ན་མི་སྣང་བའི་ཕྱིར་རོ། །རྒྱུད་འདི་གཉིས་ནི་སྤྱོད་རྒྱུད་ཀྱི་རྩ་བར་སྣང་ཞིང་དེ་བཞིན་གཤེགས་པའི་རིགས་ཀྱི་གཙོ་བོ་ཡིན་ནོ། །བྱང་ཆུབ་སེམས་དཔའི་སྡེ་སྣོད་ཕལ་པོ་ཆེ། འཕགས་པ་འཇམ་དཔལ་གྱི་རྩ་བའི་རྟོག་པ་ཞེས་བྱ་བའི་རྒྱུད་ཆེན་པོ་ནི། འཇམ་དཔལ་རྩ་བའི་རྒྱུད་དུ་གྲགས་པ་ཉིད་དོ། །དཔའ་བོ་གཅིག་ཏུ་གྲུབ་པ་ཞེས་བྱ་བའི་རྒྱུད་ཀྱི་རྒྱལ་པོ་ཆེན་པོ་ནི། རྒྱུད་རྒྱས་པའི་དུམ་བུ་ཡིན་པར་ཤྲདྡྷཱ་ཀ་རའི་འགྲེལ་པར་བཤད་དོ། །རྗེ་བཙུན་ས་སྐྱ་པ་རྣམས་ཀྱིས་བྱ་བ་དང་སྤྱོད་པ་དང་རྣལ་འབྱོར་གྱི་རྒྱུད་རྣམས་ལ་མ་བསྙེན་ཀྱང་འགྲུབ་པའི་གསང་སྔགས་རྣམས་ཕྱོགས་གཅིག་ཏུ་བསྡུས་ནས། རྣལ་འབྱོར་གྱི་རྒྱུད་དང་མཐུན་པར་གསུངས་པར་བཞེད་ཅིང་། འགྲེལ་པ་ལས་ཀྱང་། རང་རང་རྒྱུད་དང་རྟོག་པ་ལ་གནས་པའི་དཔའ་བོ་གཅིག་ཏུ་གྲུབ་པ་རྣམས་གཅིག་ཏུ་ཡང་དག་པར་བསྡུས་ཏེ་བསྟན་ཏོ། །ཅེས་བཤད་པས་སྤྱོད་རྒྱུད་རྐྱང་པ་ཡིན་པའི་ངེས་པ་མི་སྣང་ཡང་། ཡེ་ཤེས་པ་རང་ལ་འཇུག་པ་མ་བསྟན་པས་སྤྱོད་རྒྱུད་དུ་བཞག་གོ །རྒྱུད་འདི་གཉིས་ནི་དེ་བཞིན་གཤེགས་པའི་རིགས་ཀྱི་བདག་པོ་ཡིན་ནོ། །ལྷ་མོ་འོད་ཟེར་ཅན་གྱི་རྟོག་པ་ནི། འོད་ཟེར་ཅ